OBRAZLOŽENJE UZ IZMJENE I DOPUNE PRORAČUNA GRADA POŽEGE

ZA 2020. GODINU

I. UVOD

Proračun Grada Požege za 2020. godinu usvojilo je Gradsko vijeće Grada Požege na 20. sjednici dana, 4. prosinca 2019. godine (Službene novine Grada Požege, broj: 19/19.). Proračunom Grada Požege planirani su prihodi i primici, rashodi i izdaci u iznosu od 172.082.000,00 kn.

U Proračunu Grada Požege prikazani su svi prihodi i primici, rashodi i izdaci Grada i proračunskih korisnika: Gradske knjižnice i čitaonice, Gradskog kazališta, Gradskog muzeja, Dječjih vrtića Požega, Javne vatrogasne postrojbe, Gradskog vijeća srpske nacionalne manjine, Javne ustanove za upravljanje sportskim objektima u vlasništvu Grada Požege – Sportski objekti Požega i Lokalna razvojna agencija Požega, te triju osnovnih škola kojima je Grad Požega osnivač: OŠ Julija Kempfa, OŠ Antuna Kanižlića i OŠ Dobriše Cesarića.

II. OBRAZLOŽENJE IZMJENA PRIHODA I PRIMITAKA, RASHODA I IZDATAKA

U razdoblju od donošenja Proračuna došlo je do promjena na prihodovnoj i rashodovnoj strani, te je potrebno izvršiti usklađenje sa nastalim promjenama i uključivanje rezultata iz prethodne godine kroz Izmjene i dopune Proračuna Grada Požege za 2020. godinu.

Ovim Izmjenama i dopunama Proračuna prihodi i primici smanjuju se za 1,10 %, odnosno za 1.758.301,00 kn i sada iznose 169.523.699,00 kn, a rashodi i izdaci se povećavaju za 6,87 %, odnosno za 11.822.339,00 kn i sada iznose 183.904.339,00 kn. Uravnoteženje proračuna je planirano uključenjem rezultata iz prethodne godine u iznosu 14.380.640,00 kn. Iz navedenog proizlazi da ukupni prihodi i primici sa uključenim prenesenim rezultatom iznose 183.904.339,00 kn, odnosno u visini su planiranih rashoda i izdataka.

U Izmjene i dopune Proračuna Grada Požege za 2020. godinu unesen je preneseni rezultat u iznosu 14.380.640,00 kn, od čega se 12.795.281,00 kn odnosi na Grad, a 1.585.359,00 kn na vlastite i namjenske prihode proračunskih korisnika kojima je Grad Požega osnivač, kako slijedi: Gradsko kazalište Požega 26.090,00 kn, Gradska knjižnica i čitaonica Požega 12.535,00 kn, Dječji vrtić Požega 94.960,00 kn, Javna vatrogasna postrojba Grada Požege 283.493,00 kn, Lokalna razvojna agencija Požega 3.582,00 kn, OŠ Julija Kempfa 431.845,00 kn, OŠ Dobriše Cesarića 187.850,00 kn i OŠ Antuna Kanižlića 485.823,00 kn. Rezultat konsolidiranog financijskog izvještaja za 2019. godinu iznosi 14.376.574,00 kn te se razlikuje od unesenog rezultata u Izmjenama i dopunama Proračuna Grada Požege za 2020. za korekcije rezultata u iznosu 4.066,00 kn (Grad Požega smanjenje viška zbog povrata neiskorištenih sredstava, dvostrukog evidentiranja računa te nepriznatih troškova, Dječji vrtić Požega smanjenje viška zbog povrata neiskorištenih sredstava, OŠ D. Cesarić smanjenje viška zbog povrata neiskorištenih sredstava te OŠ A. Kanižlića povećanje viška zbog ispravka sredstava iz MZOŠ). Kako se do 2020. godine rashodi za plaće i ostale rashode za zaposlene osnovnih škola nisu evidentirale u proračunu Grada (na temelju uputa za izradu proračuna) postoji razlika između rezultata konsolidiranog financijskog izvještaja i rezultata iz Godišnjeg izvještaja o izvršenju Proračuna za 2019. godinu u iznosu korekcije koja je ranije navedena za OŠ A. Kanižlića. Ostvareni vlastiti i namjenski viškovi prihoda Grada i proračunskih korisnika raspoređuju se u posebnom dijelu proračuna prema korisnicima i namjenama, a manjkovi se podmiruju tekućim prihodima.

Uz ove Izmjene i dopune Proračuna za 2020. godine priložene su Izmjene i dopune Plana razvojnih programa za 2020. godinu.

Prihodi poslovanja manji su za 1,10 %, odnosno za 1.758.301,00 kn, u odnosu na planirane te sada iznose 158.123.699,00 kn. Smanjenje prihoda poslovanja je u najvećem dijelu posljedica trenutne situacije sa COVID-19, te nekih drugih manje značajnih promjena, a odnosi se na:

* smanjenje prihoda od poreza za 2.200.000,00 kn zbog planiranog manjeg priljeva istih radi smanjenih aktivnosti uslijed COVID-a i smanjenja stope prireza na porez na dohodak,
* povećanje pomoći iz inozemstva i od subjekata unutar općeg proračuna za 2,5 % odnosno za 2.060.270,00 kn (povećanje pomoći od međunarodnih organizacija te institucija i tijela EU iznosi 64.400,00 kn, povećanje pomoći iz drugih proračuna iznosi 1.740.922,00 kn, smanjenje pomoći od izvanproračunskih korisnika iznosi 358.250,00 kn, povećanje pomoći izravnanja za decentralizirane funkcije iznosi 192.077,00 kn, povećanje pomoći proračunskim korisnicima iz proračuna koji im nije nadležan iznosi 145.510,00 kn, povećanje pomoći temeljem prijenosa EU sredstava iznosi 162.861,00 kn, te povećanje prijenosa između proračunskih korisnika istog proračuna iznosi 112.750,00 kn). Iskazane promjene se odnose na smanjenja i povećanja pomoći kroz razne projekte, a značajnije povećanje pomoći odnosi na kompenzacijsku mjeru iz državnog proračuna te za projekte Nabave komunalne opreme i PUK50,
* smanjenje prihoda od imovine za 10,5 % odnosno za 234.200,00 kn (odnosi se na smanjenje prihoda od financijske imovine za 14.200,00 kn i smanjenje prihoda od nefinancijske imovine za 220.000,00 kn),
* smanjenje prihoda od upravnih i administrativnih pristojbi, pristojbi po posebnim propisima i naknada za 7,1% odnosno za 1.183.400,00 kn odnosi se na smanjenje upravnih i administrativnih pristojbi za 49.200,00 kn, smanjenje prihoda po posebnim propisima za 634.200,00 kn te smanjenje komunalnog doprinosa i naknade za 500.000,00 kn,
* smanjenje prihoda od prodaje proizvoda i robe te pruženih usluga i prihodi od donacija za 10,40 %, odnosno za 200.971,00 kn odnosi se na smanjenje prihoda od prodaje proizvoda i robe te pruženih usluga za 200.000,00 kn (najznačajnije smanjenje prihoda od pruženih usluga za bazene kod Javne ustanove sportski objekti) te smanjenje donacija od pravnih i fizičkih osoba izvan opće države za 971,00 kn.

Rashodi poslovanja povećani su za 1,8 %, odnosno za 2.056.800,00 kn u odnosu na planirane te sada iznose 119.204.300,00 kn. Povećanje rashoda poslovanja odnosi se na:

* povećanje rashoda za zaposlene za 4,5 %, odnosno za 2.257.034,00 kn (povećanje rashoda za zaposlene kod proračunskih korisnika i kroz EU projekte)
* povećanje materijalnih rashoda za 1,0 % odnosno za 335.103,00 kn (odnosi se na povećanje naknade troškova zaposlenima za 103.828,00 kn, povećanje rashoda za materijal i energiju za 59.615,00 kn, povećanje rashoda za usluge za 103.915,00 kn, smanjenje naknade osobama izvan radnog odnosa za 244.966,00 kn te povećanje ostalih nespomenutih rashoda poslovanja za 312.711,00 kn)
* povećanje financijskih rashoda za 6,5 % odnosno za 73.850,00 kn koje se odnosi na povećanje ostalih financijskih rashoda,
* povećanje subvencija za 27,00 % odnosno za 500.000,00 kn koji se odnose na subvencije trgovačkim društvima, poljoprivrednicima i obrtnicima
* smanjenje pomoći danih u inozemstvo i unutar općeg proračuna za 11,00 % odnosno za 215.250,00 kn (odnosi se na povećanje pomoći unutar općeg proračuna za 110.000,00 kn radi projekta Izgradnja šetnice po desnoobalnom nasipu rijeke Orljave, povećanje pomoći proračunskim korisnicima drugih proračuna za 177.000,00 kn koji se najvećim dijelom povećao zbog projekta sufinanciranja projekta uređenja zgrade Opće županijske bolnice u Požegi, smanjenje pomoći temeljem prijenosa EU sredstava za 625.000,00 kn koji se u najvećem dijelu smanjio zbog projekta ''Cheers'', povećanje prijenosa između proračunskih korisnika istog proračuna za 122.750,00 kn zbog projekta Požeški limači i Naša školska užina II.),
* povećanje naknade građanima i kućanstvima iz proračuna za 1,7 % odnosno za 55.118,00 kn (povećanje se u najvećem dijelu odnosi na subvencije prehrane u osnovnim školama),
* smanjenje ostalih rashoda za 4,0 % odnosno za 949.055,00 kn, i to: povećanje tekućih donacija za 75.070,00 kn, kapitalnih donacija za 61.030,00 kn, smanjenje kapitalnih pomoći za 1.085.155,00 kn.

Rashodi za nabavu nefinancijske imovine veći su za 18,8 % u odnosu na planirane, odnosno za 9.765.539,00 kn (povećanje rashoda za nabavu neproizvedene dugotrajne imovine za 285.000,00 kn, povećanje rashoda za nabavu proizvedene dugotrajne imovine za 4.767.055,00 kn i rashoda za dodatna ulaganja na nefinancijskoj imovini za 4.713.484,00 kn) te iznose 61.600.039,00 kn.

Povećanje rashoda za nabavu neproizvedene dugotrajne imovine odnosi se na otkup zemljišta.

Značajnije povećanje rashoda za nabavu proizvedene dugotrajne imovine odnosi se na projekte Ulaganja u zgradu Gradske knjižnice i čitaonice, Nabavu komunalne opreme te Nabavu opreme i knjiga u osnovnom školstvu.

Značajnije povećanje rashoda za dodatna ulaganja na nefinancijskoj imovini odnosi se na povećanje projekata Uređenja Požeške kuće, Rekonstrukciju škole i nadogradnja sportske dvorane OŠ D. Cesarića, Ulaganje u objekte gradske uprave, Rasvjeta u dvorani T. Pirc, Energetska obnova zgrade društvena građevina Novi Mihaljevci, te Ulaganja u športske objekte.

Primici od financijske imovine i zaduživanja od 9.050.000,00 ostaju nepromijenjeni.

Izdatak za financijsku imovinu i otplate zajmova od 3.100.000,00 kn ostaje nepromijenjen.

III. OBRAZLOŽENJE IZMJENA PLANA RASHODA PO RAZDJELIMA I PROGRAMIMA

Rashodi razdjela 001 – Upravni odjel za financije smanjeni su za 0,61% odnosno za 103.020,00 kn i iznose 16.740.980,00 kn. Smanjenje se najvećim dijelom odnosi na rashode za vježbenike jer je ukinuta mjera stručnog osposobljavanja za rad bez zasnivanja radnog odnosa HZZ-a.

Rashodi razdjela 002 – Upravni odjel za samoupravu povećani su za 3,65 % u odnosu na planirane, odnosno za 2.327.032,00 kn i iznose 66.143.232,00 kn, a usklađeni su sa dosadašnjim ostvarenjem i predviđenim potrebama do kraja godine, kako slijedi:

* rashodi programa Udruge u kulturi i ostala kulturna događanja smanjeni su za 3,82% odnosno za 39.800,00 kn i to kroz smanjenje projekta Dan Grada i Grgurevo,
* rashodi novog programa Sufinanciranje Centra za prapovijesna istraživanja za projekt Kaptolski kneževi – Hrvatska na raskrižju Europe iznosi 30.000,00 kn, a odnosi se na sufinanciranje pripreme projekta,
* rashodi novoga programa Sufinanciranje Ekonomske škole Požega iznose 2.000,00 kn, a odnose se na troškove za sufinanciranje natjecanja,
* rashodi novog programa Projekt medni dani iznose 6.000,00 kn, a odnose se na nabavu meda za osnovne škole kojima je osnivač Grad Požega,
* rashodi programa Športske aktivnosti smanjeni su za 9,89 % odnosno za 349.070,00 kn kroz smanjenje aktivnosti Donacije za redovnu djelatnost u športu te Donacija za rad športskih udruga radi usklađenja programskih potreba,
* rashodi programa Športske priredbe i manifestacije smanjeni su za 17,86 % odnosno za 50.000,00 kn zbog neodržavanja određenih događaja prouzrokovano COVID-om 19
* rashodi programa Naknade i donacije povećani su za 1,71 % odnosno za 56.650,00 kn. Povećanje se odnosi na smanjenje aktivnosti Režijski troškovi za 127.350,00 kn te povećanja aktivnosti Obitelj i djeca u iznosu 174.000,00 kn zbog darovanja novorođenčadi te sufinanciranja prehrane u osnovnim školama i aktivnosti Humanitarne akcije ''Ana želi disati'' u iznosu 10.000,00 kn koja se odnosi na donaciju za kupnju medicinskog uređaja bolesne djevojčice,
* rashodi programa Turističke zajednice povećani su za 13,49 %, odnosno za 80.000,00 kn i sad iznose 673.000,00 kn. Povećanje se odnosi na aktivnost Donacija za priredbe i manifestacije u iznosu 50.000,00 kn te za tekući projekt Promotivni materijal u iznosu 30.000,00 kn za izradu brošura i web stranice,
* rashodi novog programa Požeško-slavonske županije za sufinanciranje projekta Integralno upravljanje kvalitetom u destinaciji u iznosu 29.170,00 kn,
* rashodi programa Političke stranke povećani su za 11.000,00 kn zbog promjene zakonskih odredbi,
* rashodi programa Vjerske zajednice povećani su za 10.000,00 kn,
* rashodi programa Donacije udrugama građana povećani su za 25.000,00 kn, za potrebe aktivnosti Donacije udrugama građana i aktivnosti Donacije Hrvatskoj gorskoj službi spašavanja (radi nabave vozila),
* rashodi javnih ustanova u kulturi povećani su za 0,32 % u odnosu na planirane, odnosno za 26.475,00 kn i iznose 8.285.275,00 kn i to:
* rashodi Gradskog muzeja smanjeni su za 6,52 %, odnosno za 157.450,00 kn, kroz povećanje redovne djelatnosti i povećanje za projekt Požeške bolte te značajnije smanjenje Muzejske djelatnosti,
* rashodi Gradske knjižnice i čitaonice Požega povećani su za 11,71 % u odnosu na planirane, što je povećanje za 391.835,00 kn koje se odnosi na značajno povećanje rashoda za Redovnu djelatnosti za plaće zaposlenika i smanjenje Programske djelatnosti, a ukupni rashodi korisnika knjižnica iznose 3.737.835,00 kn,
* rashodi Gradskoga kazališta Požega smanjeni su za 8,33% u odnosu na planirane, što je smanjenje u iznosu 207.910,00 kn, a odnosi se na smanjenje Redovne djelatnosti, Nabave opreme u ustanovama u kulturi i Programske djelatnosti.
* rashodi javne ustanove predškolskog odgoja Dječji vrtić Požega smanjeni su za 1,0 %, odnosno za 82.290,00 kn i iznose 8.122.710,00 kn,
* rashodi ustanova odgoja i obrazovanja povećani su za 5,56 % u odnosu na planirane, odnosno za 1.751.716,00 kn i sada iznose 33.263.016,00 kn, kako slijedi:
* rashodi redovne djelatnosti osnovnog školstva – zakonski standard koji se odnosi na prijevoz učenika za tri osnovne škole smanjuje se za 193.500,00 kn i iznosi 716.500,00 kn, također kroz zakonski se standard ulaže u građevinski objekt OŠ Dobriše Cesarića (dogradnja dvorane) – iznos ulaganja iznosi 786.464,00 kn što je povećanje za 196.464,00 kn, te rashodi nove aktivnosti financiranja Katoličke osnovne škole iz decentraliziranih sredstava u iznosu 166.000,00 kn
* rashodi OŠ Dobriše Cesarića su povećani za 509.024,00 kn i iznose 9.199.124,00 kn,
* rashodi OŠ Julija Kempfa povećani su za 562.205,00 kn i iznose 11.219.405,00 kn,
* rashodi OŠ Antuna Kanižlića povećani su za 511.523,00 kn i iznose 11.175.523,00 kn.
* rashodi Gradskog vijeća srpske nacionalne manjine Požege ostaju nepromijenjeni i iznose 85.000,00 kn,
* rashodi Javne ustanove za upravljanje sportskim objektima u vlasništvu Grada Požege – Sportski objekti Požega povećani su za 24,92 % odnosno za 820.181,00 kn i iznose 4.111.181,00 kn, a povećanje se odnosi na Redovnu djelatnost ustanove u sportu te Nabavu opreme ustanove u sportu.

Rashodi razdjela 003 – Upravni odjel za komunalne djelatnosti i gospodarenje povećani su za 10,50 %, odnosno za 9.598.327,00 kn i iznose 101.020.127,00 kn, a usklađeni su sa dosadašnjim ostvarenjem i predviđenim planom održavanja i ulaganja do kraja godine i drugim programima i to:

* rashodi programa Osnovna aktivnost upravnih tijela povećani su za 610.000,00 kn, odnosno za 84,49 % i iznose 1.332.000,00 kn, u najvećoj mjeri povećanje se odnosi na troškove sudskih postupaka,
* rashodi programa Održavanje komunalne infrastrukture smanjeni su za 3,52 % u odnosu na planirane, odnosno za 330.000,00 kn i iznose 9.050.000,00 kn. Smanjenje se odnosi na smanjenje aktivnosti Održavanje prometnica i mostova za 350.000,00 kn radi smanjenja troškova održavanja samih prometnica kao i troškova zimske službe zbog blagih vremenskih uvjeta, povećanje aktivnosti Javna higijena i zelenilo za 100.000,00 kn radi čišćenja građevinskih parcela uklanjanjem izraslog raslinja i čišćenja divljih deponija, te smanjenje aktivnosti Održavanje vodoprivrednih objekata za 80.000,00 kn,
* rashodi programa Održavanje poslovnih, stambenih prostora, opreme i drugo povećani su za 52,11 % u odnosu na planirane, odnosno za 185.000,00 kn i iznose 540.000,00 kn. Povećanje se odnosi na povećanje aktivnosti Održavanje poslovnih, stambenih prostora, opreme i drugo za 130.000,00 kn te povećanje za novu aktivnost Održavanja mjesnih domova za 55.000,00 kn radi nužnosti ulaganja u već dotrajale mjesne domove,
* rashodi programa Održavanje spomeničkih vrijednosti povećani su za 57,14 % u odnosu na planirane, odnosno 80.000,00 kn i iznose 220.000,00 kn,
* rashodi programa Kapitalna ulaganja u komunalnu infrastrukturu smanjeni su za 7,45 % u odnosu na planirane, odnosno za 2.279.438,00 kn radi slijedećih promjena:
* smanjenje rashoda projekta Izgradnja i dodatna ulaganja u prometnice i mostove za 1.307.767,00 kn radi usklađenja plana i realnih mogućnosti proračuna,
* smanjenje rashoda projekta Izgradnja javne rasvjete za 70.000,00 kn,
* povećanje rashoda projekta Uređenje groblja za 142.734,00 kn zbog projekta u suradnji s komunalnim poduzećem vezanim uz ulaganja na Groblju sv. Ilije,
* smanjenje rashoda projekta Izgradnja komunalnih objekata na lokaciji Vinogradine za 1.144.405,00 kn,
* smanjenje rashoda projekta Izgradnja mosta preko Vučjaka za 180.000,00 kn – nakon ishođene građevinske dozvole utvrđen je manji trošak prema izrađenome troškovniku,
* povećanje rashoda projekta Energetski ekološki učinkovita javna rasvjeta za 120.000,00 kn radi pripreme projektne dokumentacije,
* povećanje rashoda projekta Izgradnja šetnice po desnoobalnom nasipu rijeke Orljave za 110.000,00 kn,
* povećanje rashoda projekta Nabava urbane opreme za 50.000,00 kn.
* rashodi programa Kapitalna ulaganja u poslovne, stambene prostore, opremu i drugo povećani su za 102,52 %, odnosno za 7.277.029,00 kn, radi slijedećih promjena:
* povećanje rashoda za aktivnost Opremanje dječjih igrališta za 80.000,00 kn,
* povećanje rashoda za projekt Ulaganje u športske objekte za 750.000,00 kn radi realizacije većeg broja projekata usmjerenih na poboljšanje standarda sportske infrastrukture,
* povećanje rashoda za projekt Ulaganje u športske terene za 150.000,00 kn radi povećanja troškova nastalih nakon projektne obrade građevinskog zahtjeva,
* smanjenje rashoda za projekt Ulaganje u zgradu Gradskog kazališta za 40.000,00 kn,
* povećanje rashoda za projekt Ulaganje u zgradu Gradske knjižnice i čitaonice za 2.735.906,00 kn radi povećanih troškova pri dovršetku projekta,
* smanjenje rashoda za projekt Ulaganje u društvene domove za 5.000,00 kn,
* povećanje rashoda za projekt Ulaganje u poslovne i stambene prostore za 100.000,00 kn,
* povećanje rashoda za projekt Nabava komunalne opreme za 1.574.250,00 kn na temelju usklađenja s partnerima (komunalno poduzeće i Fond za zaštitu okoliša i energetsku učinkovitost),
* povećanje rashoda za projekt Uređenje Požeške kuće za 1.126.873,00 kn radi dovršetka projekta Požeške kuće i usklađenja troškova s novim projektom Požeške bolte kojim se nastavlja ulaganja u zgradu Gradskoga muzeja,
* povećanje rashoda novog projekta Sufinanciranje projekta uređenja zgrade Opće županijske bolnice u Požegi za 175.000,00 kn radi osiguranja sredstava koja su potrebna za nabavu materijala i dovršetak projekta,
* povećanje rashoda novog projekta Ulaganje u objekt gradske uprave za 460.000,00 kn – ovim se ulaganjem vrši adaptacija i rekonstrukcija dotrajale kotlovnice i prilagođava prostor pisarnice Grada kako bi se građanima mogla pružiti kvalitetnija usluga,
* povećanje rashoda novog projekta Sufinanciranje izgradnje punilice za električne automobile za 30.000,00 kn kako bi se udovoljilo potrebama električnih automobila,
* povećanje rashoda novog projekta WiFi4EU za 140.000,00 kn radi poboljšanja pristupa internetskoj mreži.
* rashodi programa Ulaganje u prostorno – plansku dokumentaciju smanjeni su za 7,24 % odnosno za 53.219,00 kn u odnosu na početno planirane,
* rashodi programa Otkup zemljišta i objekata povećani su za 235.000,00 kn,
* rashodi programa Poticanje malog gospodarstva povećani su za 100.000,00 kn zbog novog projekta Sufinanciranje otvaranja kušaonica na području grada Požege,
* rashodi programa Poticaji u poljoprivredi smanjeni su za 50.000,00 kn zbog smanjenja poticaja prema važećoj zakonskoj regulativi,
* rashodi programa Subvencije trgovačkim društvima povećani su za 70.000,00 kn zbog nove aktivnosti Subvencija za reciklažno dvorište u suradnji s komunalnim poduzećem na temelju potpisanog sporazuma,
* rashodi programa Poticanje zapošljavanja i razvoj poduzetništva povećani su za 380.000,00 kn zbog povećanog broja zahtjeva u odnosu na izvorni plan,
* rashodi programa Javni radovi u komunalnom gospodarstvu smanjeni su za 127,00 kn, odnosno za 6,35 % i iznose 1.873,00 kn. Projekt se odnosi na angažiranje nezaposlenih kroz javni rad u komunalnim radovima u suradnji i financijsku potporu HZZ-a.,
* rashodi programa Donacije dobrovoljnom vatrogasnom društvu i Vatrogasnoj zajednici povećani su za 186.000,00 kn,
* rashodi programa Kapitalna ulaganja u poslovne, stambene prostore, opremu i drugo kroz EU povećani su za 11,80 %, odnosno za 2.801.938,00 kn i sada iznose 26.555.238,00 kn, a usklađeni su sa do sada ostvarenim aktivnostima i planiranim potrebama do kraja godine, i to:
* povećanje rashoda projekta Rekonstrukcija škole i nadogradnja sportske dvorane OŠ D. Cesarića za 1.703.938,00 kn zbog ulaganja usmjerenih na završetak projekta,
* povećanje rashoda projekta Zelena urbana mobilnost za 358.000,00 kn radi usklađenja projekta sa sporazumom potpisnim od strane Ministarstva regionalnog razvoja i fondova Europske unije,
* povećanje rashoda projekta Energetska obnova zgrade društvene građevine – Novi Mihaljevci za 501.000,00 kn za troškove nastale po okončanoj situaciji,
* smanjenje rashoda projekta Energetska obnova zgrade društvene građevine – Dervišaga za 326.000,00 kn za troškove nastale po okončanoj situaciji,
* smanjenje rashoda projekta Energetska obnova zgrade sportske dvorane Sokol za 518.000,00 kn radi usklađenja potrebnih nakon provedene javne nabave,
* smanjenje rashoda projekta Požeške bolte za 84.000,00 kn zbog odgode početka radova,
* rashod za novi projekt Osiguranje pristupačnosti osobama s invaliditetom – Braniteljski dom za 167.000,00 kn zbog povećanog obujma projekta,
* rashod za novi projekt Ugradnja podizne platforme OŠ D. Cesarića za 300.000,00 kn,
* rashod za novi projekt Rasvjeta u dvorani T. Pirc za 700.000,00 kn.
* rashodi programa Osiguranje pomoćnika u nastavi za osobe s poteškoćama u razvoju smanjeni su za 10.000,00 kn kroz projekt "Petica za dvoje – IV. faza", koji je nastavak dosadašnjeg angažiranja pomoćnika u nastavi u osnovnim školama Grada Požege zbog usklađenja s ugovornim tijelima,
* rashodi programa Poticanje ruralnog razvoja smanjuju se za 10.000,00 kn,
* rashodi programa Interreg Hrvatska – Mađarska za projekt „Cheers“ smanjuju se za 1.166.400,00 kn zbog objave rezultata natječaja,
* rashodi programa Zaželi – zapošljavanje žena povećani su za 1.434.100,00 kn zbog povećanja tekućeg projekta Puk40 za 163.600,00 kn te nove faze Puk50 za 1.270.500,00 kn odnosno zbog nastavka već postojećeg projekta,
* rashodi programa Jačanje socijalnog dijaloga, projekt Binarni kod 110, povećani su za 20.000,00 kn nakon konačnog obračuna troškova provedenog projekta,
* rashodi programa Unaprjeđenja usluga za djecu u sustavu ranog i predškolskog odgoja i obrazovanja, projekt Požeški limači, povećani su za 12.750,00 kn,
* rashodi programa Podrška socijalnom uključivanju i zapošljavanju marginaliziranih skupina, projekt Export – Expert, povećani su za 8.000,00 kn radi usklađenja s ugovornim tijelima,
* rashodi programa Energetska obnova zgrade Prekršajnog suda u Ulici Matije Gupca smanjeni su za 80.000,00 kn zbog odgode objave javnog poziva,
* rashodi programa Podrška socijalnom uključivanju i zapošljavanju marginaliziranih skupina povećani su za 14.200,00 kn, a odnose na projekt Kotač uspjeha radi usklađenja s ugovornim tijelima,
* rashodi programa Uključivanje djece i mladih, osoba s invaliditetom i djece s teškoćama u razvoju u zajednici smanjeni su za 8.000,00 kn, a odnose na projekt Zajedno u športu radi usklađenja s ugovornim tijelima,
* rashodi programa Energetska obnova zgrade društveni dom Novo Selo smanjeni su za 100.000,00 kn radi odgode javnog poziva,
* rashodi programa Energetska obnova zgrade društveni dom Seoci smanjeni su za 100.000,00 kn,
* rashodi programa Školske prehrane povećani su za 116.000,00 kn zbog nove faze projekta Naša školska užina II.,
* rashodi programa Implementacija sustava video nadzora javnih površina smanjeni su za 397.000,00 kn radi odgode projekta za iduće proračunsko razdoblje,
* rashodi proračunskog korisnika Javna vatrogasna postrojba povećani su za 18,47 % odnosno za 659.812,00 kn i iznose 4.231.812,00 kn,
* rashodi proračunskog korisnika Javna ustanova – Lokalna razvojna agencija iznose 1.734.682,00 kn, a smanjeni su u odnosu na početni plan za 0,42 % odnosno 7.318,00 kn.

IV. ZAVRŠNE ODREDBE

Detaljnije obrazloženje predloženih izmjena rashoda i izdataka razvidno je iz predloženih izmjena i dopuna programa rada upravnih odjela Grada Požege za 2020. godinu, izmjena i dopuna programa javnih potreba, programa održavanja i gradnje komunalne infrastrukture i izmjena i dopuna plana razvojnih programa za 2020. godinu.